TILE BULU NEE NNU
Adenle Kpalɛ Mɔɔ Bɛdua Zo Bɛsonle Nyamenle
1. Nwane a ɔwɔ kɛ ɔkile yɛ adenle kpalɛ mɔɔ ɔwɔ kɛ yɛdua zo yɛsonle Nyamenle a?
ƐZONLENLƐ ngakyile mɔɔ wɔ ewiade la se bɛkilehile Nyamenle anwo nɔhalɛ ne. Noko ɛhye ɛnrɛhola ɛnrɛyɛ boɛ ɔluakɛ mɔɔ ɛzonlenlɛ ngakyile ne mɔ kilehile fale kɛzi Nyamenle de nee adenle mɔɔ ɔwɔ kɛ yɛdua zo yɛsonle ye anwo la le ngakyile kolaa. Kɛ ɔkɛyɛ na yɛanwu adenle kpalɛ mɔɔ ɔwɔ kɛ yɛdua zo yɛsonle Nyamenle ɛ? Gyihova angomekye a bahola ahile yɛ kɛzi ɔwɔ kɛ yɛsonle ye la a.
2. Kɛ ɔkɛyɛ na wɔanwu adenle kpalɛ mɔɔ bɛdua zo bɛsonle Nyamenle la ɛ?
2 Gyihova ɛmaa yɛ sa ɛha Baebolo ne amaa yɛanwu adenle kpalɛ mɔɔ ɔwɔ kɛ yɛdua zo yɛsonle ye la. Yemɔti sukoa Baebolo ne, na Gyihova baboa wɔ yeamaa wɔanyia ye ngilehilelɛ ne azo nvasoɛ ɔluakɛ ɔdwenle ɛ nwo kpalɛ.—Ayezaya 48:17.
3. Duzu a Nyamenle kpondɛ kɛ yɛyɛ a?
3 Menli dɔɔnwo ka kɛ Nyamenle die ɛzonlenlɛ ne amuala to nu, noko tɛ zɔhane a Gyisɛse hilehilele yɛ a. Ɔhanle kɛ: “Tɛ awie biala mɔɔ kɛvɛlɛ me kɛ, ‘Awulae, Awulae’ la a banyia Anwuma Belemgbunlililɛ ne a, na bɛdabɛ mɔɔ bɛyɛ mɔɔ Egya mɔɔ wɔ anwuma la kpondɛ kɛ bɛyɛ la a banyia ye a.” Yemɔti ɔwɔ kɛ yɛnwu Nyamenle ɛhulolɛdeɛ na yɛyɛ. Ɛhye le anyebolo edwɛkɛ ɔluakɛ Gyisɛse vɛlɛle menli mɔɔ bɛndie Nyamenle la “nindavoma!”—Mateyu 7:21-23.
4. Duzu a Gyisɛse hanle ye wɔ Gyihova ɛhulolɛdeɛ ɛyɛlɛ nwo a?
4 Gyisɛse hanle kɛ saa yɛkpondɛ kɛ yɛyɛ Nyamenle ɛhulolɛdeɛ a, yɛbayia ngyegyelɛ. Ɔhanle kɛ: “Bɛva anuhɔlɛ ɛdenraa ne anu bɛwolo, ɔluakɛ anuhɔlɛ kpolomgbolo ne kɔ [ɛzɛkyelɛ nu] yɛɛ ye adenle ne anu ɛvalɛ ɛnyɛ se, yemɔti menli dɔɔnwo kpalɛ a fa zɔhane anuhɔlɛ ne anu a. Na anuhɔlɛ ne mɔɔ kɔ ngoane mɔɔ ɛnlɛ awieleɛ la anu la le ɛdenraa, ye adenle ne anu ɛvalɛ ɛnla aze, yɛɛ menli ekyi bie a nwu ye a.” (Mateyu 7:13, 14) Adenle ɛdenraa ne, anzɛɛ adenle kpalɛ mɔɔ bɛdua zo bɛsonle Nyamenle la kɔ dahuu ngoane nu. Adenle kpolomgbolo ne, anzɛɛ adenle ɛtane mɔɔ bɛdua zo bɛsonle Nyamenle la kɔ ewule nu. Noko Gyihova ɛmkpondɛ kɛ awie biala wu. Yemaa awie biala nwolɛ adenle kɛ ɔzukoa ɔ nwo debie.—2 Pita 3:9.
ADENLE KPALƐ MƆƆ BƐDUA ZO BƐSONLE NYAMENLE LA
5. Kɛ ɔkɛyɛ na wɔanwu menli mɔɔ bɛlɛsonle Nyamenle wɔ adenle mɔɔ ɔdie ɔto nu azo la ɛ?
5 Gyisɛse hanle kɛ yɛbahola yɛanwu menli mɔɔ bɛsonle Nyamenle wɔ adenle mɔɔ ɔdie ɔto nu azo la. Saa yɛsukoa bɛ diedi nee bɛ nyɛleɛ nwo debie a, yɛbahola yɛanwu bɛ. Ɔhanle kɛ: “Menli zɔhane mɔ nyɛleɛ yɛɛ bɛbava bɛanwu bɛ a.” Eza ɔdoale zo kɛ: “Baka kpalɛ biala so ma kpalɛ.” (Mateyu 7:16, 17) Ɛhye ɛngile kɛ menli mɔɔ bɛsonle Nyamenle la di munli. Noko Nyamenle azonvolɛ bɔ mɔdenle kɛ bɛbayɛ mɔɔ tenrɛ la mekɛ biala. Akee yɛbanlea debie mɔɔ ɔbaboa yɛ yeamaa yɛanwu menli mɔɔ bɛlɛsonle Nyamenle wɔ adenle mɔɔ ɔdie ɔto nu azo la.
6, 7. Duzu ati a nɔhalɛ ɛzonlenlɛ ngilehilelɛ gyi Baebolo ne azo ɛ? Duzu a yɛsukoa yɛfi Gyisɛse neazo ne anu a?
6 Ɔwɔ kɛ yɛmaa yɛ ɛzonlenlɛ gyinla Baebolo ne azo. Baebolo ne ka kɛ: “Bɛfa Nyamenle Sunsum a bɛkɛlɛ Nyamenle Edwɛkɛ ne a, na ɔle kpalɛ ɔmaa nɔhalɛ ne ɛhilehilelɛ, sonla nyunlu ɛhwilɛ, folɛdulɛ, yɛɛ menli ɛtetelɛ wɔ ɛbɛla kpalɛ ɛbɔlɛ nu, amaa sonla ne mɔɔ sonle Nyamenle la ali munli na bɛaziezie ye bɛamaa yeayɛ gyima kpalɛ.” (2 Temɔte 3:16, 17) Ɛzoanvolɛ Pɔɔlo hɛlɛle Kilisienema kɛ: “Mɔɔ yɛvale Nyamenle nrɛlaleɛ ne yɛrɛlɛle bɛ la, bɛdiele na bɛzɔle nu kɛ ɔnle edwɛkɛ mɔɔ vi sonla ɛkɛ a, na ɔvi Nyamenle ɛkɛ, yɛɛ ɔle zɔhane noko.” (1 Tɛsalonaekama 2:13) Nɔhalɛ ɛzonlenlɛ nu ngilehilelɛ gyi Baebolo ne azo. Ɔngyi sonla adwenle, amaamuo anzɛɛ debie gyɛne biala azo.
7 Ɛnee Gyisɛse ngilehilelɛ ne amuala gyi Nyamenle Edwɛkɛ ne azo. (Kenga Dwɔn 17:17.) Ɛnee ɔta ɔtwe adwenle ɔkɔ Ngɛlɛlera ne azo. (Mateyu 4:4, 7, 10) Nyamenle nɔhalɛ azonvolɛ sukoa Gyisɛse neazo ne na bɛmaa bɛ ngilehilelɛ kɔsɔɔti gyinla Baebolo ne azo.
8. Duzu a Gyisɛse hanle kɛ yɛyɛ wɔ Gyihova ɛzonlenlɛ nwo a?
8 Ɔwɔ kɛ yɛsonle Gyihova angomekye. Edwɛndolɛ 83:18 ka kɛ: “Ɛ ngomekye, mɔɔ wɔ duma a le [Gyihova] la a ɛle Anwuma Anwumanli ne mɔɔ sie azɛlɛ ye a.” Ɛnee Gyisɛse kpondɛ kɛ menli nwu nɔhalɛ Nyamenle ne, yemɔti ɔmaanle bɛnwunle Nyamenle duma. (Kenga Dwɔn 17:6.) Gyisɛse hanle kɛ: “Yeyɛ Awulae [anzɛɛ “Gyihova,” NW] wɔ Nyamenle ne na sonle ɔdaye ɔ ngome ala!” (Mateyu 4:10) Yemɔti kɛ Nyamenle azonvolɛ la, yɛdi Gyisɛse neazo ne anzi. Yɛsonle Gyihova angomekye, yɛfa ye duma yɛdi gyima, eza yɛmaa awie mɔ nwu Nyamenle duma ne nee mɔɔ ɔbayɛ yeamaa yɛ la.
9, 10. Kɛzi yɛkile ɛlɔlɛ yɛmaa yɛ nwo ɛ?
9 Ɔwɔ kɛ yɛfi yɛ ahonle nu yɛkulo menli. Gyisɛse hilehilele ye ɛdoavolɛ ne mɔ kɛ bɛhulo bɛ nwo ngoko ngoko. (Kenga Dwɔn 13:35.) Ɔnva nwo ɛleka mɔɔ yɛvi anzɛɛ yɛ amaamuo, saa yɛlɛ ezukoa anzɛɛ yɛle ehyiavolɛma a, ɔwɔ kɛ ɛlɔlɛ mɔɔ yɛlɛ yɛmaa yɛ nwo ngoko la maa yɛyɛ ko kɛ mediema. (Kɔlɔsaema 3:14) Yemɔti yɛngɔ konle yɛnguhu awie mɔ. Baebolo ne se: “Ngakyile mɔɔ wɔ bɛdabɛ mɔɔ bɛle Nyamenle amra nee bɛdabɛ mɔɔ bɛle Abɔnsam amra la avinli la ɛne: awie biala mɔɔ ɛmbɔ ɛbɛla kpalɛ anzɛɛ ɛngulo ɔ diema la ɛnle Nyamenle ara.” Ɔtoa zo kɛ: “Ɔwɔ kɛ yɛkulo yɛ nwo ngoko ngoko. Ɔnle kɛ yɛyɛ kɛ Keen mɔɔ le Abɔnsam ara, mɔɔ hunle ɔ diema ne la.”—1 Dwɔn 3:10-12; 4:20, 21.
10 Yɛfa yɛ mekɛ, anwosesebɛ nee nwonane afoa nu ninyɛne yɛboa na yɛmaa yɛ nwo anwosesebɛ. (Hibuluma 10:24, 25) ‘Yɛyɛ nyele yɛmaa awie biala.’—Galeehyeama 6:10.
11. Duzu ati a yɛdie yɛdi kɛ ɔlua Gyisɛse anwo zo a yɛbanyia ngoane a?
11 Ɔwɔ kɛ yɛtie Gyisɛse ɔluakɛ ɔlua ɔ nwo zo a yɛbanyia ngoane a. Baebolo ne se: “Awie bieko ɛnle aleɛabo mɔɔ Nyamenle ɛva ye duma ɛmaa mɔɔ yɛdua ɔ nwo zo a yɛkɛnyia ngoane a.” (Gyima ne 4:12) Wɔ buluku ɛhye Tile 5 ne anu, yɛzukoale kɛ Gyihova zoanle Gyisɛse maanle ɔvale ye ngoane ɔyɛle ɛkpɔnedeɛ ɔmaanle alesama mɔɔ yɛ tieyɛ la. (Mateyu 20:28) Gyihova ɛkpa Gyisɛse kɛ ɔli azɛlɛ ne azo tumi. Yemɔti a Baebolo ne ka kile yɛ kɛ saa yɛkpondɛ kɛ yɛtɛnla aze dahuu a, yɛdie Gyisɛse la.—Kenga Dwɔn 3:36.
12. Duzu ati a yɛnva yɛ nwo yɛnwulowula maanyɛlɛ nu a?
12 Ɔnle kɛ yɛfa yɛ nwo yɛnwulowula maanyɛlɛ nu. Gyisɛse anva ɔ nwo anwulowula maanyɛlɛ nu. Mɔɔ bɛdi ye edwɛkɛ la, ɔhanle ɔhilele Paelɛte, Wulomu tumivolɛ bie kɛ: “Me belemgbunlililɛ ne ɛnle ewiade ɛhye anu.” (Kenga Dwɔn 18:36.) Kɛ mɔɔ Gyisɛse yɛle la, yɛdi nɔhalɛ yɛmaa Nyamenle anwuma Belemgbunlililɛ ne, ɛhye ati, ɔnva nwo ɛleka biala mɔɔ yɛde la, yɛnva yɛ nwo yɛnwulonwula maanyɛlɛ nu. Noko Baebolo ne ka kile yɛ kɛ yɛbu “mgbanyima mɔɔ ɛlɛbu maanle ne la.” (Wulomuma 13:1) Yɛdi maanle mɔɔ yɛde nu la mɛla zo. Noko saa maanle ne mɛla bie tia Nyamenle mɛla a, yɛdi ɛzoanvolɛ ne mɔ neazo ne anzi, bɛhanle kɛ: “Ɔwɔ kɛ yɛtie Nyamenle yɛtɛla sonla.”—Gyima ne 5:29; Maake 12:17.
13. Duzu edwɛkɛ a yɛka wɔ Nyamenle Belemgbunlililɛ ne anwo a?
13 Yɛdie yɛdi kɛ Nyamenle Belemgbunlililɛ ne ala a bali ewiade ngyegyelɛ ne anwo gyima a. Gyisɛse hanle kɛ “bɛbabɔ edwɛkpa ɛhye mɔɔ fane Anwuma Belemgbunlililɛ” ne anwo la nolo wɔ aleɛabo amuala. (Kenga Mateyu 24:14.) Sonla arane biala ɛnrɛhola ɛnrɛmaa yɛ sa ɛnrɛha mɔɔ Nyamenle Belemgbunlililɛ ne bayɛ amaa yɛ la. (Edwɛndolɛ 146:3) Gyisɛse hilehilele yɛ kɛ yɛzɛlɛ yɛmaa Nyamenle Belemgbunlililɛ ne ɛrɛla. Ɔhanle kɛ: “Wɔ belemgbunlililɛ ɛrɛla; Bɛyɛ Wɔ ɛhulolɛdeɛ wɔ azɛlɛ ye azo, Kɛmɔ bɛyɛ ye wɔ anwuma lɔ la.” (Mateyu 6:10) Baebolo ne ka kile yɛ kɛ Nyamenle Belemgbunlililɛ ne bazɛkye sonla arane biala na ‘yeadɛnla ɛkɛ ne dahuu.’—Daneɛle 2:44.
14. Nwane mɔ a ɛdie ɛdi kɛ bɛlɛsonle Nyamenle wɔ nɔhalɛ adenle zo a?
14 Mekɛ mɔɔ wɔzuzu edwɛkɛ ɛhye mɔ anwo wɔwie la, biza ɛ nwo kɛ: ‘Nwane mɔ a maa bɛ ngilehilelɛ gyinla Baebolo ne azo a? Nwane mɔ a kilehile menli Nyamenle duma a? Nwane mɔ a da ɛlɔlɛ kpalɛ ali kile bɛ nwo na bɛdie bɛdi kɛ Nyamenle balua Gyisɛse anwo zo alie yɛ ngoane a? Nwane mɔ a ɛnva bɛ nwo ɛnwulowula maanyɛlɛ nu a? Nwane mɔ a bɔ nolo kɛ Nyamenle Belemgbunlililɛ ne ala a bahola ali yɛ ngyegyelɛ nwo gyima a?’ Gyihova Alasevolɛ ala a yɛ zɔ a.—Ayezaya 43:10-12.
DUZU A ƐBAYƐ A?
15. Saa yɛkpondɛ kɛ Nyamenle die yɛ ɛzonlenlɛ to nu a, duzu a ɔwɔ kɛ yɛyɛ a?
15 Saa ɛka kɛ ɛdie ɛdi kɛ Nyamenle wɔ ɛkɛ a, ɛnee ɛtɛwiele. Mbɔnsam ne mɔ noko die di kɛ Nyamenle wɔ ɛkɛ, noko bɛndie ye. (Gyemise 2:19) Saa yɛkpondɛ kɛ Nyamenle die yɛ ɛzonlenlɛ to nu a, ɔnle kɛ yɛdie yɛdi kɛ ɔwɔ ɛkɛ ala, ɔwɔ kɛ yɛyɛ mɔɔ ɔka la.
16. Duzu ati a ɔwɔ kɛ yɛtwe yɛ nwo yɛfi adalɛ ɛzonlenlɛ nwo ɛ?
16 Amaa Nyamenle alie yɛ ɛzonlenlɛ ado nu la, ɔwɔ kɛ yɛtwe yɛ nwo yɛfi adalɛ ɛzonlenlɛ nwo. Ngapezonli Ayezaya hɛlɛle kɛ: ‘Bɛvi Babelonia bɛdwazo bɛhɔ, bɛhɔ na bɛhɔde bɛ nwo.’ (Ayezaya 52:11; 2 Kɔlentema 6:17) Ɛhye ati a ɔwɔ kɛ yɛtwe yɛ nwo yɛfi adalɛ ɛzonlenlɛ nu debie biala anwo la.
17, 18. Duzu a le ‘Babelɔn Kpole ne,’ na duzu ati a ɔwɔ kɛ ɛfi nu ndɛndɛ a?
17 Adalɛ ɛzonlenlɛ a le duzu? Yemɔ a le ɛzonlenlɛ biala mɔɔ ɔkilehile menli ɔmaa bɛsonle Nyamenle wɔ adenle mɔɔ ɔ nee ye Edwɛkɛ ne ɛnyia azo la. Baebolo ne fɛlɛ adalɛ ɛzonlenlɛ kɔsɔɔti ‘Babelɔn Kpole ne.’ (Yekile 17:5) Duzu ati ɔ? Wɔ Nowa Azuyilɛ ne anzi, adalɛ ɛzonlenlɛ ngilehilelɛ dɔɔnwo bɔle ɔ bo wɔ Babelɔn. Adalɛ ngilehilelɛ zɔhane mɔ dɛlɛle ewiade amuala. Kɛ neazo la, menli mɔɔ ɛnee wɔ Babelɔn la sonle awozonle ekpunli ekpunli mɔɔ awozonle nsa a wɔ ekpunli ko biala anu a. Ɛnɛ noko, ɛzonlenlɛ dɔɔnwo kilehile kɛ Nyamenle wɔ nu menli nsa, noko Baebolo ne kilehile kɛ nɔhalɛ Nyamenle kokye a wɔ ɛkɛ a, na Gyisɛse le ɔ Ra. (Dwɔn 17:3) Eza menli mɔɔ ɛnee wɔ Babelɔn la die di kɛ saa awie wu a, debie bie wɔ ye nu mɔɔ yemɔ ɔkɔ zo ɔtɛnla aze na bɔbɔ ɔkola ɔnwu amaneɛ wɔ abɔnsam senle nu a. Ɛhye ɛnle nɔhalɛ.—Nea Awieleɛ Edwɛkɛ 14, 17, nee 18.
18 Nyamenle ɛha ɛdo ɛkɛ ne kɛ ɔnrɛhyɛ bɛbazɛkye adalɛ ɛzonlenlɛ kɔsɔɔti. (Yekile 18:8) Wɔnwu deɛmɔti ɔwɔ kɛ ɛfi adalɛ ɛzonlenlɛ nu ndɛndɛ la ɔ? Gyihova kpondɛ kɛ ɛfi adalɛ ɛzonlenlɛ nu kolaa na yeaha amozi.—Yekile 18:4.
19. Saa ɛsi kpɔkɛ kɛ ɛsonle Gyihova a, kɛzi ɔbaboa wɔ ɛ?
19 Saa ɛsi kpɔkɛ kɛ ɛfi adalɛ ɛzonlenlɛ nu na wɔazonle Gyihova a, ɛ gɔnwo mɔ bie anzɛɛ wɔ abusua ne ɛnrɛde ɔ bo na bie a bɛbamaa ɛ nwo ahyele wɔ kpalɛ. Noko Gyihova ɛnrɛkpo wɔ. Ɛbaraboka ewiade amuala abusua bie mɔɔ menli mgbe dɔɔnwo mɔɔ bɛkulo bɛ nwo kpalɛ a wɔ nu la anwo, na ɛbanyia anyelazo kɛ ɛbadɛnla aze dahuu wɔ Nyamenle ewiade fofolɛ ne anu. (Maake 10:28-30) Bie a amozi, ɛ gɔnwo mɔ nee wɔ mbusuafoɔ mɔɔ dwazole tiale wɔ kpɔkɛzilɛ ne la bazi kpɔkɛ kɛ bɛsukoa Baebolo ne.
20. Duzu ati a ɔhyia kɛ ɛsonle Nyamenle wɔ adenle mɔɔ ɔdie ɔto nu la azo ɛ?
20 Ɔnrɛhyɛ, Nyamenle baye ninyɛndane kɔsɔɔti avi ɛkɛ na ye Belemgbunlililɛ ne bali tumi wɔ azɛlɛ ye amuala azo. (2 Pita 3:9, 13) Ɔbayɛ anyelielɛ mekɛ kpalɛ! Awie biala bazonle Gyihova kɛ mɔɔ Gyihova kpondɛ kɛ yɛyɛ la. Yemɔti ɔwɔ kɛ ɛyɛ wɔ ninyɛne ndɛndɛ kɛkala na ɛsonle Nyamenle wɔ adenle mɔɔ ɔdie ɔto nu la azo.
wol_Latn sag_Latn twi_Latn kbp_Latn kbp_Latn twi_Latn fon_Latn bam_Latn twi_Latn twi_Latn sag_Latn kbp_Latn twi_Latn twi_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn fon_Latn bam_Latn ilo_Latn twi_Latn twi_Latn twi_Latn twi_Latn bam_Latn twi_Latn bam_Latn twi_Latn twi_Latn twi_Latn twi_Latn